Stander het kort ná die toer in Suid-Afrika kom kuier op sy ouers se plaas Buffelsdrift naby George. Sy vrou, Jean-Marié, het ook aangesluit. Sy is die suster van Ryk Neethling.
As hy in George beweeg, herken mense hom en tydens sy besoek het mense geselsies aangeknoop. Hulle verwar hom wel soms met sy jonger broer, Janneman, wat vir die SWD-Arende speel.
George lê Stander na aan die hart en hy wil eendag na sy rugbyloopbaan in die gebied kom boer. Foto: Eugene Gunningr
Hy is later deur die Blou Bulle gekontrakteer en toe al het verskeie mense gesê dit is nie of hy Springbok gaan word nie, maar wanneer. Hy is selfs as ŉ toekomstige Springbokkaptein gesien. As mens dit vir hom vertel, glimlag hy net.
Hy het later gekwalifiseer om vir Ierland te speel. In 2016 het hy sy toetsbuiging vir Ierland teen Wallis gemaak. Sommer in die eerste toets is hy as speler van die wedstryd aangewys. Sedertdien het hy al 24 keer vir Ierland uitgedraf. Hy was ook verlede jaar in die Britse en Ierse Leeus se toetsspan wat in Nieu-Seeland teen die All Blacks gespeel het.
Hulle het ook twee honde, George en Abbey, albei King Charles Cavalier-soort. “Hulle bring baie vreugde vir ons.” Hy mis die plaas in die Suid-Kaap, sy ouers en sy skoonouers baie.
Die weer was die grootste aanpassing. “As jy nie ŉ reënbaadjie of sambreel in jou kar het nie, gaan jy in die moeilikheid wees. Die dae is kort en die koue is ook ŉ faktor.”
In die tydperk wat hulle nou daar woon, het hy gewoond geraak aan die weer. “Die winterweer nou hier in George is eintlik warm.”
Volgens Stander is die Iere baie goeie mense. “As jy jou kant bring en reguit paaie loop, kyk hulle mooi na jou.” Daar is ook ander Suid-Afrikaners wat rugby daar speel en hy is beslis nie eensaam nie.
Oor sy besluit om destyds sy heil in Ierland te gaan soek, is hy glad nie spyt nie. Trouens, hy is baie dankbaar teenoor die mense wat destyds sekere goed vir hom gesê en hom gedwing het na ŉ kant waar hy ŉ besluit moes neem. Hy sê dit nie leedvermakerig of sarkasties nie. Hy is ook nie vir iemand kwaad nie.
Hy sien baie uit na aanstaande jaar se Wêreldbekertoernooi in Japan. “Ek droom al van kleins af om daarin te speel. Hopelik sal ek die groep haal wat aan die toernooi deelneem. Dit sal ’n belewenis wees.”
Oor die onderskeie spanne se kanse het Stander gesê dit is moeilik om te voorspel wie gaan aanstaande jaar die beker lig. Natuurlik sal die All Blacks ’n kragfaktor wees. Hulle is immers tans die beste in die wêreld. Die All Blacks is altyd die taaiste teenstanders.
Hy glo egter daar is ook ’n paar ander spanne wat mense gaan verras. “Dit gaan ŉ baie mededingende Wêreldbeker wees.”
Oor die Springbokke se kanse en die stand van die span se rugby, meen Stander hulle het beslis ’n kans. Hulle het onlangs teen Engeland gewys wat hulle kan doen. In die laaste toets het dit seker nie so goed gegaan nie, maar dit gebeur maar met spanne in rugby.
Hy glo Rassie Erasmus, die Springbok-afrigter, en die gesindheid van die spelers, speel ’n rol in die Springbokke se sukses. Hy ken vir Erasmus. “Hy het ons al afgerig daar in Ierland.” Stander speel vir Munster op streekvlak.
Volgens Stander moet die Springbokke, net soos enige ander span, nie afgeskryf word nie. Oor huidige gebeure in Suid-Afrika het Stander gesê elke plek het sy probleme. “Ek verlang huis toe en leef nie in die dinge nie.”
Hy het egter wel begrip dat dit seker moeilik is vir baie mense op die oomblik, maar hulle moet positief probeer bly. “Elke mens moet maar net sy paadjie stap. Dit hang af hoe jy voel en wat jy wil maak. Ek sien kans om eendag terug te kom en te kom boer.”
Sy raad aan mense is om hul drome te volg. “Moenie dat iets in jou pad staan nie. Natuurlik gaan daar dinge en mense oor jou pad kom. Jy moet ’n manier vind om rondom dit te kom.
“Jy moet nooit in jouself twyfel nie. As jy in jouself twyfel, is dit baie maklik vir ander mense om jou af te druk. Kom om daai struikelblokke en werk hard.
“Wees positief en werk met ’n plan. Die belangrikste uit ’n geloofsoogpunt is: Jou pad is vir jou uitgelê. As jy die regte pad volg, sal niks in jou pad staan nie.”
Dit kon wel anders uitgedraai het, maar hy is beslis nie kwaad vir Suid-Afrikaanse rugby nie. Trouens, toe hy jonger en nog op skool was, het Suid-Afrikaanse rugby baie vir hom gedoen om hom te laat ontwikkel. Ook daarna het hulle hom baie gehelp.
Bly om te sien mense wat so goed vaar in die lewe. Ek dink ook juis om oor so paar jaar na Ierland te verhuis.
Sy ma? Dit lyk eerder soos sy suster saam met hom in die een foto! Hoeveel van ons wens nie vir sulke goeie gene nie :-) Voorspoed aan hom en sy familie. Ek dink nie dis maklik om als en almal agter te laat om jou droom te gaan verweeenlik nie. Geluk met al die oorwinnings!
As Suid-Afrika nie Afrikaanse knapies wil he nie, moet hulle ‘n sukses elders gaan maak. Ek is bly CJ doen so goed vir homself. Hy gee ons gemiddelde Afrikaners wat hier vashevang is onder hierdie land se rasse juk hoop dat daar tog ‘n beter lewe elders kan wees.
Ja nee jy is reg Henry. Help nie reageer tot iemand as jy nie bewyse vir jou standpunt het nie… Cheers